Οι παράτυπες ροές μεταναστών και προσφύγων κατά μήκος των δυτικών Βαλκανίων τελείωσαν, τόνισε μέσω Twitter ο πρόεδρος του Ευρωπαϊκού Συμβουλίου Ντόναλντ Τουσκ, σημειώνοντας ότι αυτό δεν ήταν μονομερής απόφαση ορισμένων χωρών, αλλά και των 28 μελών της Ευρωπαϊκής Ένωσης.

Ο κ. Τουσκ ευχαριστεί ταυτόχρονα τις χώρες των δυτικών Βαλκανίων οι οποίες δεν ανήκουν στην Ε.Ε., πρακτικά τη Σερβία και την Πρώην Γιουσκοσλαβική Δημοκρατία της Μακεδονίας, για την εφαρμογή «μέρους της απόφασης της Ε.Ε. για διακοπή των μεταναστευτικών ροών», ώστε η Ένωση να αντιμετωπίσει «τη μεταναστευτική κρίση».

Μετά την απόφαση της Αυστρίας να μειώσει δραματικά τον αριθμό των προσφύγων τους οποίους άφηνε να διέρχονται από το έδαφός της ημερησίως και ακόμη περισσότερο όσων θα μπορούσαν να παραμείνουν σε αυστριακό έδαφος, τόσο η Σλοβενία, μέλος της ζώνης Σένγκεν και της Ε.Ε., όσο και η Κροατία, μέλος της Ε.Ε. αλλά όχι και της Σένγκεν, προχώρησαν σε ανάλογα μέτρα.

Στα μέτρα ακολούθησαν Βελιγράδι και Σκόπια, κλείνοντας πρακτικά τη δίοδο σε πρόσφυγες και μετανάστες από την Ελλάδα προς βορρά.

Αλ. Τσίπρας: Να μην ενθαρρύνει ο Τουσκ όσους αγνοούν τις κοινές αποφάσεις

O Βαλκανικός διάδρομος έκλεισε εξαιτίας μονομερών ενεργειών από χώρες των Δυτικών Βαλκανίων, απαντά ο πρωθυπουργός Αλέξης Τσίπρας με μήνυμά του στο Twitter.

Όπως τονίζει ο Πρωθυπουργός, η Ε.Ε. δεν έχει μέλλον αν προχωρά με μονομερείς ενέργειες που δημιουργούν τετελεσμένα.

«Περιμένουμε ο κ. Τούσκ να επικεντρώνει τις προσπάθειες στην εφαρμογή κοινών αποφάσεων ως πρόεδρος της Ευρώπης των “28” και να μην ενθαρρύνει όσους τις αγνοούν», συμπληρώνει ο κ. Τσίπρας.

Γ. Κουμουτσάκος: Μείζον θέμα εάν δεν διαψευστούν οι δηλώσεις Τουσκ

«Εάν το Μαξίμου δεν διαψεύσει άμεσα τις δηλώσεις Τουσκ περί απόφασης των “28” για κλειστά σύνορα, υπάρχει μείζον θέμα για τον πρωθυπουργό Αλέξη Τσίπρα», αναφέρει σε μήνυμά του στο Twitter ο εκπρόσωπος Τύπου της Νέας Δημοκρατίας Γιώργος Κουμουτσάκος.

«Τα γριφώδη tweets δεν συνιστούν διάψευση. Για κάτι τόσο σοβαρό υπάρχει μια απάντηση: "Διαψεύδουμε τον κ. Τουσκ”», αναφέρει σε νέα ανάρτησή του ο κ. Κουμουτσάκος.

«Γιατί ο Πρωθυπουργός "κρυβόταν" τόσες ώρες και εμφανίστηκε μετά από πίεση της Ν.Δ. ; Περιμένουμε ρητή διάψευση από το Μαξίμου», συμπληρώνει.

«Ποιος από τους δύο αντιλαμβάνεται σωστά τα αποτελέσματα της Συνόδου Κορυφής; Πού είναι η αλήθεια και πού το ψέμα;», διερωτάται ο κ. Κουμουτσάκος, απαντώντας σε αναφορές της κυβερνητικής εκπροσώπου Όλγας Γεροβασίλη, η οποία του καταλόγισε ότι δεν έχει διαβάσει τα αποτελέσματα της Συνόδου Κορυφής.

Παράλληλα, παραθέτει τόσο τις δηλώσεις του κ. Τουσκ περί απόφασης των «28» για κλείσιμο των συνόρων, όσο και εκείνες του κ. Τσίπρα μετά από το πέρας της Συνόδου Κορυφής της Δευτέρας, όταν ο Πρωθυπουργός είχε τονίσει ότι «όχι μόνο δεν απομονώθηκε η Ελλάδα, αλλά αντιθέτως απομονώθηκαν οι χώρες που ήθελαν να απομονώσουν την Ελλάδα».

Όλγα Γεροβασίλη: Καλά που υπάρχει και ο Γ. Κουμουτσάκος και μαθαίνουμε τις αποφάσεις των Συνόδων

«Καλά που υπάρχει και ο Γ. Κουμουτσάκος και μαθαίνουμε ποιες είναι οι αποφάσεις των Συμβουλίων Κορυφής», σχολίασε η κυβερνητική εκπρόσωπος Όλγα Γεροβασίλη, απαντώντας στον εκπρόσωπο Τύπου της Νέας Δημοκρατίας.

Όπως τόνισε μέσω Twitter η κ. Γεροβασίλη, τα συμπεράσματα της Συνόδου είναι αναρτημένα στο Διαδίκτυο «που τόσο συχνά χρησιμοποιεί ο κ. Κουμουτσάκος».

Παράλληλα, κάλεσε τον εκπρόσωπο Τύπου της Ν.Δ. να διαβάσει τα συμπεράσματα «αντί να χρησιμοποιεί το Twitter, κάθε φορά που θέλει να πάει κόντρα στις εθνικές θέσεις».

«Θα διαψευστεί για άλλη μία φορά» συμπλήρωσε η κ. Γεροβασίλη και, απευθυνόμενη στον κ. Κουμουτσάκο, πρόσθεσε: «Αν δυσκολεύεται στην κατανόηση της κοινής δήλωσης πολύ ευχαρίστως να ζητήσει διευκρίνιση. Μην σπαταλά τον χρόνο του με γρίφους».

naftemporiki.gr